C 323/106
MT
Il-Ġurnal Uffiċjali tal-Unjoni Ewropea
26.8.2022
5.12.
Il-KESE jemmen li qafas tal-UE biex jiġu limitati jew jitnaqqsu l-emissjonijiet tal-metan fis-settur tal-enerġija huwa idea tajba.
Għandha tingħata attenzjoni biex jiġi żgurat li r-rekwiżiti ta’ monitoraġġ għas-settur tal-gass ikunu fattibbli, pereżempju meta titkejjel, tiġi rrappurtata u vverifikata d-data dwar l-emissjonijiet.
Dan għandu jinkludi l-istabbiliment ta’ skadenzi adatti għall-ispezzjonijiet għall-faċilitajiet billi ssir distinzjoni bejn il-kundizzjoni teknika u l-età tagħhom.
Għandhom jitqiesu l-inizjattivi eżistenti tal-industrija biex jitnaqqsu l-emissjonijiet (Sħubija dwar il-Metan taż-Żejt u mill-Gass (OGMP)), kif ukoll il-ħtieġa li tingħata spinta lill-kooperazzjoni internazzjonali taħt inizjattivi bħall-Wegħda Globali b’rabta mal-Metan u l-Koalizzjoni għall-Klima u għall-Arja Nadifa. 5.13.
Parti kbira tad-data dwar l-emissjonijiet tal-metan fossili bħalissa mhijiex rapportata kollha.
Il-KESE jilqa’ l-proposti dwar il-monitoraġġ, ir-rapportar u l-verifika, b’mod partikolari meta jiġu applikati għall-prevenzjoni ta’ tnixxijiet tul il-pipelines tal-gass.
Inizjattivi bħall-Osservatorju Internazzjonali tal-Emissjonijiet tal-Metan (IMEO), kif ukoll l-użu ta’ teknoloġiji satellitari biex jiġu identifikati tali tnixxijiet, għandhom jiġu ssemplifikati u prijoritizzati.
Il-prattiki ta’ ivventjar u ivvampjar mhux ġustifikati għandhom jiġu pprojbiti fl-UE.
L-eżenzjonijiet għal din ir-regola għandhom ikunu limitati għal sitwazzjonijiet ta’ emerġenza u relatati mas-sikurezza.
Fir-rigward tal-bijometan, diversi Stati Membri tal-UE diġà implimentaw miżuri tekniċi u regolatorji ta’ monitoraġġ u evitar.
Dan jista’ jgħin fil-valutazzjoni tal-emissjonijiet tal-metan matul l-isfruttament fossili. 5.14.
Il-KESE huwa konxju sew li l-biċċa l-kbira tar-rilokazzjoni tal-metan isseħħ barra mill-UE u għal din ir-raġuni, l-implimentazzjoni u l-infurzar ta’ standard għar-rendiment tal-emissjonijiet tal-metan b’rabta mal-gass importat fl-UE, huma meħtieġa.
Tali standard ta’ importazzjoni għandu jistabbilixxi punt ta’ riferiment għal emissjonijiet upstream aċċettabbli.
Dan l-istandard għandu diġà jiġi żviluppat fil-qafas ta’ dan ir-Regolament.
Barra minn hekk, għandha tiġi kkunsidrata l-inklużjoni tal-emissjonijiet tal-metan upstream fis-sistema tal-ipprezzar tas-CO2. 5.15.
Il-proposta dwar it-tnaqqis tal-emissjonijiet tal-metan tiffoka fuq is-settur tal-enerġija.
Il-KESE jtenni r-rilevanza tal-emissjonijiet tal-metan mill-agrikoltura.
Kif imsemmi fl-istrateġija tal-Kummissjoni dwar il-metan, il-bdiewa għandhom jiġu appoġġjati fit-tnaqqis tal-emissjonijiet tal-metan.
Dan jista’ jikkonsisti fl-inklużjoni ta’ mandat fil-Politika Agrikola Komuni biex jiġu offruti miżuri li jippremjaw it-tnaqqis tal-emissjonijiet tal-metan mill-bdiewa.
Brussell, id-19 ta’ Mejju 2022.
Christa SCHWENG Il-President tal-Kumitat Ekonomiku u Soċjali Ewropew